Steel | Slaai Sonder Blare
← Stil wees
Ek slaan vanaand my hand op my bors en erken: ek steel. Ek is nie honger sodat ek moet brood steel nie. Ek is nie dors sodat ek moet wyn steel nie. Ek is nie geldgierig sodat ek moet geld steel nie. Maar ek steel tog.
Ek steel met my oog… ek kyk na my dogtertjie wat sonder enige skaamte en voorbehoud in haar droomwêreld met perde speel. Ek kyk hoe my seun oor die banke hardloop en drake oorwin deur hulle met ‘n sponskussing te vang. Ek sien hoe hulle onaangeraak is deur sosiale takt en etiket en net wegsink in blye verwondering… en ek steel idees om my eie glimlag breër te maak. Ek wil ook soveel lewenslus hê… soveel energie… so ek steel so bietjie van hul kennis wat oop en bloot op die sitkamermat uitgesprei word.
Ek steel met my oor… ek hoor waaroor mense skinder, ek luister as iemand praat, ek probeer om nie ‘n woord van die verhaal te mis nie. Want woordkennis sal ek seker nooit genoeg van hê nie. Dis ‘n dors wat eenvoudig nie geles kan word nie, ‘n vuur wat weier om geblus te word. So ek spits my ore en steel staaltjies, uitdrukkings en idiome.
Ek steel met my hand… ek tik tog nie elke woord uniek nie. Iemand het al vantevore die woord “diefstal” en “geleende uitdrukking” gebruik. Ek steel die letters van my sleutelbord af, probeer om die een nie meer te misbruik as die ander nie.
Ons almal steel. Woorde, kennis, vernuf, idees… maar die verskil is dat ons nie steel omdat ons ander skade wil berokken nie. Ons steel om ons lewens sin en betekenis te gee. Ons steel omdat ons die wêreld ‘n beter plek wil maak. Ek wens ek kon dialise, epilepsie, kanker en depressie wegsteel. Ek sou dit begrawe om nie weer onmin te saai nie. En ek sou beslis die vet om my middel steel. Ek sou alles wat sleg en lelik is steel. Wegvat. Maar soos ons almal weet is diefstal nie regtig ‘n oplossing nie. Nie vir goeie mense nie, in elk geval.
Posted in Tamatie-toesprake
One thought on “Steel”
November 28, 2016 at 7:22 nm
Anoniem oor Moedersdag
laarsvv oor Fortnite
Toortsie oor Tande
Chantelle oor Hoër
Die sage van die soetrissie
Klagtes oor komkommers
Mans is kaas en vrouens… feta!